Aneksi nr. 5

Rregullore e SMVSHM dhe politikat e privatësisë

Objekti i veprimtarisë së Shkollës së Magjistraturës;

Shkolla e Magjistraturës bazuar në veprimtarinë e saj të procesit mësimor të kandidatëve për magjistratë vlerëson të nevojshme;

a) njehsimin e rregullave të përdorimit të Sistemit të Menaxhimit dhe Vlerësimit të Shkollës së Magjistraturës (SMVSHM) për subjektet si; administrata e shkollës, pedagogët e jashtëm, kandidatët për magjistratë dhe gjyqtarët që ndjekin Formimin Vazhdues;

b) Zbatimin e politikave e të strategjive, për zhvillimin e procesit mësimor në Shkollën e Magjistarturës;

c) Dhënien e kontributit në sistemin e drejtësisë.

OBJEKTI I KËSAJ RREGULLOREJE

Kjo rregullore ka për qëllim përcaktimin e kritereve dhe të kushteve që duhet të plotësojnë subjektet e kësaj rregulloreje për organizimin dhe për funksionimin e Sistemit të Menaxhimit dhe Vlerësimit të Shkollës së Magjistraturës (SMVSHM). 

Përcaktimi i këtyre kritereve dhe kushteve për organizimin dhe në funksionimin e sistemeve të TIK, si edhe zbatimi i tyre, synon uljen e rrezikut operacional që mund të shkaktohet nga keqpërdorimi i sistemit, si edhe të ruajë besueshmërinë e këtij sistemi në mënyrën e ruajtjes, arkivimit dhe menaxhimit të të dhënave në të.

Gjithashtu, kjo rregullore ka për objekt informimin e subjekteve të të dhënave personale mbi mënyrën e mbledhjes, përpunimit, përhapjes, ruajtjes dhe masave të sigurisë që janë marrë për të dhënat e tyre në sistemin SMVSHM.

Bazuar në:

- Kushtetutën e Republikës së Shqipërisë,

- Ligjin Nr.9887 datë 10.03.2008 "Për Mbrojtjen e të Dhënave Personale",

- Ligjin Nr.9918 datë 19.05.2008 "Për Komunikimet Elektronike dhe Postare", si dhe aktet e tjera nënligjore në plotësim.

Administratori i sistemit (sektori i T.I), kryen përpunimin e ligjshëm të të dhënave personale duke respektuar dhe garantuar të drejtat dhe liritë themelore të njeriut dhe në veçanti të drejtën e ruajtjes së jetës private.

MBROJTJA E TË DHËNAVE 

Mbrojtja e të dhënave bazohet në:

- Përpunimin në mënyrë të drejtë dhe të ligjshme;

- Grumbullimin për qëllime specifike, të përcaktuara qartë, e legjitime dhe në përpunimin në përputhje me këto qëllime;

- Mjaftueshmërinë e të dhënave, të cilat duhet të lidhen me qëllimin e përpunimit dhe të mos e tejkalojnë këtë qëllim;

- Saktësinë që të dhënat duhet të kenë dhe, kur është e nevojshme, duhet të përditësohen duhet ndërmarrë çdo hap i arsyeshëm për të fshirë apo korrigjuar të dhëna të pasakta apo të paplota, në lidhje me qëllimin për të cilin janë mbledhur apo për të cilin përpunohen më tej;

- Mbajtjen në atë formë, që të lejojë identifikimin e subjekteve të të dhënave për një kohë, por jo më tepër sesa është e nevojshme për qëllimin, për të cilin ato janë grumbulluar ose përpunuar më tej.

TË DREJTAT E SUBJEKTIT TË TË DHËNAVE

- E drejta për akses

1. Çdo person ka të drejtë që pa pagesë me kërkesë me shkrim, të marrë nga administratori i sistemit:

- Konfirmimin nëse të dhënat personale po i përpunohen ose jo, informacion për qëllimin e përpunimit, për kategoritë e të dhënave të përpunuara dhe për marrësit e kategoritë e marrësve, të cilëve u përhapen të dhënat personale;

2. Administratori i sistemit, brenda 30 ditëve nga data e marrjes së kërkesës, informon subjektin e të dhënave ose i shpjegon atij arsyet e mosdhënies së informacionit.

- E drejta për të kërkuar bllokimin, korrigjimin ose fshirjen

1. Çdo subjekt i të dhënave ka të drejtë të kërkojë bllokimin, korrigjimin ose fshirjen e të dhënave pa pagesë, kur vihet në dijeni se të dhënat rreth tij nuk janë të rregullta, të vërteta, të plota ose janë përpunuar dhe mbledhur në kundërshtim me dispozitat e këtij ligji.

2. Kontrolluesi, brenda 30 ditëve nga data e marrjes së kërkesës së subjektit të të dhënave, duhet t’a informojë atë për përpunimin e ligjshëm të të dhënave, kryerjen ose moskryerjen e bllokimit, korrigjimit apo të fshirjes.

3. Kur kontrolluesi nuk bën bllokimin, korrigjimin ose fshirjen e të dhënave të kërkuara prej tij, subjekti i të dhënave ka të drejtë të ankohet te komisioneri.

PËRHAPJA E TË DHËNAVE PERSONALE

Shkolla e Magjistraturës nuk i transmeton të dhënat tuaja personale palëve të treta, me përjashtim të rasteve kur është dhënë pëlqimi juaj shprehimisht për një gjë të tillë.

MASAT E SIGURISË NË LIDHJE ME TË DHËNAT PERSONALE

Shkolla e Magjistraturës është e ndërgjegjshme për rëndësinë dhe sensitivitetin e të dhënave personale dhe respekton në mënyrë rigoroze masat për sigurinë, që parashikohen në Ligjin Nr. 9887 datë 10.03.2008 "Për Mbrojtjen e të Dhënave Personale". Kjo arrihet nëpërmjet përdorimit të teknikave të avancuara dhe moderne për të ruajtur bazat e të dhënave dhe sistemet e saj kompjuterike. Po ashtu, Shkolla e Magjistraturës kujdeset që transferimi dhe regjistrimi i të dhënave të bëhet me masa të plota sigurie në përputhje të plotë me legjislacionin përkatës. Ky njoftim mbi ruajtjen e privatësisë për të arritur mbrojtjen e të dhënave personale nuk përfshin lidhjet midis kësaj faqeje dhe faqeve të tjera. 

E DREJTA PËR T’U ANKUAR

Çdo person, që pretendon se i janë shkelur të drejtat, liritë dhe interesat e ligjshëm për të dhënat personale, ka të drejtë të ankohet ose të njoftojë komisionerin dhe të kërkojë ndërhyrjen e tij për vënien në vend të së drejtës së shkelur. Pas këtij ankimi, në përputhje me Kodin e Procedurës Civile, subjekti i të dhënave mund të ankohet në gjykatë.
RREGULLAT E PËRDORIMIT TË SISTEMIT 

1. Duke u nisur nga kompleksiteti i tij, sistemi SMVSHM do të ketë një konfigurim të veçantë të Fireëall-it të sigurisë së tij, si barriera e parë e sigurisë.

2. Ai nuk do të aksesohet jashtë ambienteve të shkollës, pa u ngritur më parë një VPN (kanal i sigurt transmetimi të dhënash)

3. Për çdo përdorues të ri, do të ketë një ndryshim passëordi pas aksesimit për herë të parë.

4. Secili përdorues ka privilegje të përcaktuara, sipas pozicionit të punës dhe nuk u lejohet asnjë përgjegjësi më tepër apo edhe më pak “Least Privilege Access”.

5. Fjalëkalimet janë komplekse të përbëra prej shkronjash e numrash dhe sekrete, minimalisht 8 karaktere.

6. Hedhja e të dhënave do të bëhet në kohën e caktuar, sipas profilit të çdo përdoruesi, vetëm nga ai përdorues dhe askush tjetër.

7. Nuk lejohet automatikisht nga sistemi hedhja e të dhënave të caktuara, si evidenca, mungesa etj. pas përfundimit të afatit të caktuar për hedhjen e këtyre të dhënave.

8. Përdoruesi duhet të ketë të instaluar në pajisjen e tij fundore, prej së cilës do të aksesojë sistemin; antivirus dhe antimalëare dhe këto duhet të jenë up to date.

SIGURIMI I SHËRBIMIT NDAJ INSTITUCIONEVE TË JASHTME

1. Sektori I.T është përgjegjës për të siguruar që aktiviteti i sistemit të kryhet në përputhje me të gjitha kërkesat e përcaktuara në këtë rregullore, dhe të tjera që lidhen me këtë veprimtari. Kjo kërkesë zbatohet edhe aty ku i gjithë ose një pjesë e aktivitetit të TIK, sigurohet nga palë të tjera (ofrues i shërbimit për institucionet e tjera). Në këtë rast, realizohet një marrëveshje me shkrim midis shkollës dhe institucioneve të jashtme që do të marrin të shërbimit, përmes së cilës i jepet e drejta shkollës të inspektojë dhe të kontrollojë veprimtarinë e institucioneve të jashtme të shërbimit të TIK, ashtu siç specifikohet në marrëveshje. Marrëveshja do të përmbajë përcaktime të qarta për trajtimin dhe për ruajtjen e informacionit të rezervuar (konfidencial).

2. Shkolla, sigurohet që zotëron kompetencën e nevojshme për të administruar marrëveshjen e përcaktuar në paragrafin (1) të këtij neni.

MIRËMBAJTJA DHE SIGURIA
1. Shkolla merr masa për të siguruar që sistemi të mirëmbahet dhe administrohen në një mënyrë e cila siguron operim të qëndrueshëm dhe të parashikuar (të mirënjohur).

2. Në zbatim të paragrafit (1) të këtij neni, subjekti miraton dhe zbaton procedura për të siguruar mirëpërdorimin e sistemit dhe mbrojtjen nga shkatërrimi. Këto procedura duhet të përmbajnë përcaktime konkrete dhe të verifikueshme.

Analizimi dhe dokumentimi i rrezikut

1. Sektori I.T vendos kritere për rrezikun e lejueshëm në lidhje me përdorimin e sistemit, përcakton hallkat përgjegjëse për zbatimin dhe për monitorimin e tij, si edhe kryen periodikisht analizën e këtij rreziku.

2. Të paktën një herë në vit ose në çdo rast ndryshimesh të rëndësishme të kërkesave të sigurisë së TIK, subjekti kryen analiza të rrezikut për të siguruar që ky rrezik është mbajtur brenda kufijve të pranueshëm lidhur me veprimtarinë e shkollës. Rezultatet e analizës së rrezikut dokumentohen.

3. Sektori I.T mban dokumentacion të plotë dhe të azhornuar të organizimit, të sistemit dhe të faktorëve të tjerë të rëndësishëm që lidhen me veprimtarinë e tij të TIK. Një dokumentacion i tillë do të provojë se përputhshmëria me kërkesat e kësaj rregulloreje është e vazhdueshme.

RUAJTJA E DOKUMENTACIONIT

Sektori I.T ruan dokumentacionin e prodhuar në përputhje me kërkesat e kësaj rregulloreje, sipas:

a) kërkesave ligjore dhe rregullative të përgjithshme ose të veçanta, për trajtimin e dokumentacionit, ku institucioni është subjekt;

b) nevojave ose kërkesave të tij të brendshme, për dokumentim;

TË TJERA

Ky aneks duhet kuptuar në përputhshmëri me Kushtet e Përgjithshme të kësaj rregulloreje.

Shkolla e Magjistraturës rezervon të drejtën që të ndryshojë apo modifikojë këtë rregullore në çdo moment, në zbatim të çdo ndryshimi të mundshëm të legjislacionit në fushën e mbrojtjes së të dhënave personale dhe privatësisë.

